**Príloha č. 4**

**Podmienené záväzky**

**Podmienené záväzky**

V zmysle článku 9 ods. 4 ústavného zákona č. 493/2011 Z. z. o rozpočtovej zodpovednosti návrh rozpočtu verejnej správy obsahuje aj informácie o podmienených záväzkoch.

Podmienenými záväzkami sú iné pasíva[[1]](#footnote-1) účtovnej jednotky, ktorá ich vykazuje v poznámkach účtovnej závierky. Nejde teda o záväzok vykázaný na súvahových položkách pasív, pretože nie sú splnené podmienky na ich zaúčtovanie - výška záväzku sa nedá spoľahlivo oceniť, obdobie, ku ktorému sa povinnosť viaže nie je určené a úbytok ekonomických úžitkov v budúcnosti nie je istý. Pod pojmom ekonomické úžitky je možné chápať najčastejšie peňažné prostriedky a ich ekvivalenty.

Ako iné pasíva sa vykazuje:

1. možná povinnosť, ktorá vznikla ako dôsledok minulej udalosti, a ktorej existencia závisí od toho, či nastane alebo nenastane jedna alebo viac neistých udalostí v budúcnosti, ktorých vznik nezávisí od účtovnej jednotky, alebo
2. povinnosť, ktorá vznikla ako dôsledok minulej udalosti, ale ktorá sa nevykazuje v súvahe, pretože nie je pravdepodobné, že na splnenie tejto povinnosti bude potrebný úbytok ekonomických úžitkov, alebo výška tejto povinnosti sa nedá spoľahlivo oceniť.

Vzhľadom na uvedené sa ako podmienené záväzky vykazujú napríklad poskytnuté záruky, hroziace záväzky z prebiehajúcich právnych sporov, budúce záväzky zo všeobecne platných právnych predpisov a podobne. Predbežná hodnota[[2]](#footnote-2) podmienených záväzkov   
k 31. 12. 2016 dosiahla úhrnom 12 948 128 tis. eur. Podmienené záväzky podľa jednotlivých skupín subjektov sú nasledovné:

Tab. 1 (v tis. eur)

|  |  |  |  |
| --- | --- | --- | --- |
| **Subjekty** | **Hodnota k**  **31. 12. 2015** | **Hodnota k**  **31. 12. 2016** | **Medziročná**  **zmena** |
| Ústredná správa a podniky štátnej správy | 13 228 220 | 12 925 404 | -302 816 |
| Vyššie územné celky a ich rozpočtové a príspevkové organizácie a podniky územnej samosprávy | 2 615 | 1 247 | -1 368 |
| Obce a ich rozpočtové a príspevkové organizácie a podniky územnej samosprávy | 40 508 | 21 477 | -19 031 |
| **Spolu** | **13 271 343** | **12 948 128** | **-323 215** |

Zdroj: MF SR

Podľa predbežných údajov dosiahli podmienené záväzky medziročne úhrnom pokles  
o 323 215   tis. eur, a to najmä z dôvodu prehodnotenia možných záväzkov zo súdnych sporov spoločnosti MH Manažment, a. s. za prevzaté súdne spory po zrušenom Fonde národného majetku. Oproti roku 2015 došlo k ich zníženiu o 703 702 tis. eur a na zvyšnú časť   
154 351 tis. eur boli vytvorené účtovné rezervy, ktoré nevstupujú do výpočtu podmienených záväzkov. Ďalší významný pokles podmienených záväzkov vykázala Exportno-importná banka Slovenska z titulu prísľubov na poskytnutie úverov, a to o 60 283 tis. eur, spoločnosť   
MH Invest, s. r. o. zaznamenala pokles budúcich záväzkov voči investorom o 51 361 tis. eur, Slovenská záručná a rozvojová banka, a. s. zaznamenala pokles záväzkov z poskytnutých záruk a úverových prísľubov o 21 475 tis. eur, Slovenský plynárenský priemysel, a. s. vykázal nižšie záväzky z devízových obchodov o 41 305 tis. eur.

Za najväčšie medziročné prírastky podmienených záväzkov patria uzavreté zmluvy Národnej diaľničnej spoločnosti, a. s. na obstaranie dopravnej infraštruktúry v celkovej hodnote 508 000 tis. eur. Ministerstvo práce, sociálnych vecí a rodiny SR analyzovalo v roku 2016 právne spory a vykázalo prírastok podmienených záväzkov vo výške 109 165 tis. eur.

Prebiehajúce arbitráže zahraničných investorov voči SR dosiahli za rok 2016 prírastok  
80 352 tis. eur, pričom išlo hlavne o pokračujúci právny spor s poľskou spoločnosťou Spóldzielnia Pracy Muszynianka.

Vybrané podmienené záväzky podľa subjektov:

Tab. 2 (v tis. eur)

|  |  |  |  |
| --- | --- | --- | --- |
| **Subjekt** | **Podmienené záväzky** | **Hodnota**  **k 31. 12. 2015** | **Hodnota**  **k 31. 12. 2016** |
| Ministerstvo financií SR | Európsky mechanizmus pre stabilitu (EMS) | 5 108 800 | 5 108 800 |
| Európsky nástroj finančnej stability (EFSF) | 2 183 149 | 2 178 243 |
| Arbitráž s akcionármi EuroGas Inc. a Belmont Resources Inc. | 234 000 | 239 705 |
| Arbitráž s akcionármi ZP Union | 29 500 | 28 187 |
| Arbitráž s Spóldzielnia Pracy Muszynianka | 0 | 75 900 |
| Členstvo v Medzinárodnej banke pre obnovu a rozvoj (MBOR) | 424 731 | 438 673 |
| Členstvo v Európskej investičnej banke (EIB) | 573 996 | 573 996 |
| Členstvo v Európskej banke pre obnovu a rozvoj (EBOR) | 101 359 | 101 359 |
| Členstvo v Rozvojovej banke rady Európy (RB RE) | 16 854 | 16 854 |
| Členstvo v Medzinárodnej banke pre hospodársku spoluprácu (MBHS) | 11 526 | 10 658 |
| Členstvo v Mnohostrannej agentúre pre investičné záruky (MIGA) | 2 823 | 3 252 |
| Členstvo v Medzinárodnej investičnej banke (MIB) | 41 319 | 41 319 |
| Záruky voči SZRB, a.s. | 12 575 | 13 328 |
| Právne spory | 553 361 | 553 516 |
| Kancelária národnej rady SR | Existujúce a hroziace súdne spory | 596 323 | 596 148 |
| MH Manažment, a.s. | Ručenie za splnenie záväzkov vyplývajúcich z privatizačných zmlúv bývalého FNM (§ 15 ods.4 zákona č. 92/1991 Zb.) | 1 010 197 | 976 822 |
|  | Právne spory | 858 053 | 0 |
|  | Nevyrovnané reštitučné nároky | 27 | 0 |
| Slovenský pozemkový fond | Právne spory | 115 071 | 115 686 |
| EXIMBANKA SR | Záväzky z poskytnutých záruk a ostatné pasíva | 169 172 | 108 889 |
| Slovenský plynárenský priemysel, a.s. | Devízové termínované obchody a finančné deriváty | 284 125 | 242 820 |
| MH Invest, s.r.o. | Uskutočnenie kapitálovej investície | 342 000 | 290 639 |
| NDS, a.s. | Zmluvné kontrakty na obstaranie cestnej infraštruktúry | - | 508 000 |

Zdroj: Účtovné závierky subjektov k 31.12.2016

V rámci verejnej správy vykazuje najvyššie podmienené záväzky Ministerstvo financií SR z poskytnutých záruk EFSF a upísanej kapitálovej účasti splatnej na vyzvanie v EMS. Ďalej ide o kapitál splatný na vyzvanie v medzinárodných finančných inštitúciách a medzinárodné investičné arbitráže, ktoré vznikajú domnelým porušením bilaterálnych investičných dohôd uzatváraných medzi suverénnymi štátmi na podporu a ochranu investícií.

Arbitrážne konania, ktoré neboli ukončené v roku 2016 a pokračovali aj v roku 2017:

* Arbitráž s EuroGas Inc. a Belmont Resources Inc. z dôvodu údajného protiprávneho odobratia povolenia na ťažbu mastenca. Arbitráž je vedená podľa bilaterálnej investičnej dohody medzi SR a USA a bilaterálnej investičnej dohody medzi SR a Kanadou. V súčasnosti prebieha jurisdikčná a meritórna fáza arbitráže. V septembri 2016 sa uskutočnilo ústne pojednávanie. V priebehu roka 2017 došlo zo strany príslušného tribunálu k akceptovaniu námietok, ktoré uplatnila Slovenská republika, čím nebolo potrebné rozhodovať o merite sporu. Možnosť, že by žalobcovia iniciovali konanie o zrušení tohto rozhodnutia (v rámci príslušnej lehoty od jeho vydania) považuje Slovenská republika za minimálnu. Keďže ide o informácie po dni, ku ktorému sa zostavuje účtovná závierka Ministerstva financií SR ako aj súhrnná výročná správa, uvedená hodnota arbitráže za rok 2016 ostáva vykázaná v prehľade.
* Druhou otvorenou arbitrážou je spor s poľskou spoločnosťou Spóldzielnia Pracy Muszynianka z údajného porušenia bilaterálnej investičnej dohody medzi Poľskom a Slovenskou republikou. Spor iniciovala poľská spoločnosť v roku 2016 a ako dôvod má byť ústavný zákaz vývozu vody z územia SR, čím mala byť tejto spoločnosti spôsobená domnelá škoda vo výške 75 960 tis. eur. Začiatkom roka 2017 bol kreovaný arbitrážny tribunál a v súčasnosti pripravuje Slovenská republika prvé vyjadrenie k žalobe.
* Arbitráž so spoločnosťou Achmea B.V. z dôvodu zákazu zisku zdravotných poisťovní v roku 2007. V tejto arbitráži, vedenej podľa bilaterálnej investičnej dohody medzi SR a Holandským kráľovstvom, bol v decembri 2012 vydaný rozsudok, ktorým arbitrážny tribunál nariadil SR zaplatiť žalobcovi odškodnenie vo výške cca 25 200 tis. eur plus úroky vo výške 2 900 tis. eur. Konanie o zrušení tohto rozsudku ako aj jurisdikčného rozhodnutia v tomto spore na Nemeckom spolkovom súde, pred ktorým SR napadla tieto rozhodnutia, je v súčasnosti prerušené do rozhodnutia Súdneho dvora EÚ o predbežnej otázke.

**Kancelária národnej rady SR** eviduje podmienené záväzky z existujúcich alebo hroziacich súdnych sporov, a to najmä zo žalôb o náhradu škody spôsobenú legislatívnou činnosťou NR SR, antidiskriminačných žalôb sudcov a ostatné pasíva. Záväzky z týchto súdnych sporov sa znížili medziročne o 175 tis. eur.

**MH Manažment, a. s.** eviduje najväčší objem podmienených záväzkov z ručenia za splnenie záväzkov vyplývajúcich z privatizačných zmlúv po zrušenom Fonde národného majetku.

**Exportno-importná banka Slovenska** vykazuje podmienené záväzky v hodnote  
108 889 tis. eur z titulu poskytnutých záruk v hodnote 85 618 tis. eur a úverových prísľubov vo výške 23 271 tis. eur.

**MH Invest, s. r. o.** ako účelová spoločnosť zabezpečuje záväzky Slovenskej republiky vyplývajúce z investičnej zmluvy týkajúcej sa prípravy a výstavby priemyselného parku   
Nitra – Mlynárce.

1. Zákon č. 431/2002 Z. z. o účtovníctve v znení neskorších predpisov. [↑](#footnote-ref-1)
2. Informácie o podmienených záväzkoch sa čerpajú z účtovných závierok za príslušné účtovné obdobie. Niektoré organizácie ako napríklad obchodné spoločnosti a štátne podniky predkladajú účtovnú závierku v termíne podania daňového priznania. V prípade povoleného odkladu podania daňového priznania údaje z účtovnej závierky nie sú k dispozícii. Bližšie údaje o podmienených pasívach sa vykazujú v rámci Súhrnnej výročnej správy. [↑](#footnote-ref-2)